
PËR DISA NDRYSHIME NË LIGJIN NR.7514, DATE 30.9.1991 "PËR PAFAJËSINË, AMNISTINË E ISH-TË DËNUARVE E TË PËRNDJEKURVE POLITIKË"

Në mbështetje të nenit 16 të ligjit nr.7491 "Për dispozitat kryesore kushtetuese", me propozim të një grupi deputetësh,

KUVENDI POPULLOR
I REPUBLIKËS SË SHQIPËRISË

VENDOSI:

Neni 1

Neni 1 ndryshohet si vijon:
Janë të pafajshëm dhe quhen të padënuar për efekte morale, politike dhe ekonomike të gjithë personat e dënuar për krime politike, si dhe shqiptarët e dorëzuar gjykatave jugosllave për të njëjtat motive.
Përfitojnë nga ky ligj dhe të vdekurit në hetuesi, të pushkatuarit pa gjyqe, të vrarët në përpjekje me forcat e diktaturës dhe në kufi për arsye politike, si dhe ata që janë dënuar për shpifje dhe fyerje kundër organeve më të larta të shtetit dhe partisë, për shkelje të dekretit nr.7459, datë 22.1.1991 "Për respektimin dhe mbrojtjen e monumenteve që lidhen me historinë kombëtare dhe të simboleve shtetërore" dhe për shkelje të dekretit nr.7408, datë 31.7.1990 "Për mbledhjet, grumbullimet dhe manifestimet e shtetasve në vendet publike" deri më 22 mars 1992.
Nuk përfitojnë nga ky ligj:
Të dënuarit për krime kundër shtetit, që kanë qenë në funksione të rëndësishme shtetërore dhe partiake, sipas përcaktimeve që do të bëjë Këshilli i Ministrave.
Këta persona kanë të drejtë të kërkojnë rigjykimin e çështjes për të provuar veprimtarinë e tyre kundër diktaturës komuniste.
Çdo forcë politiko-shoqërore, organ shtetëror, grup njerëzish ose individ mund të kërkojë rigjykimin e çështjes për terror dhe veprimtari antishqiptare, për të përjashtuar një të dënuar politik nga përfitimi prej këtij ligji.

Neni 2

Neni 2 ndryshohet si vijon:
Janë të pafajshëm të gjithë shtetasit shqiptarë që janë arratisur nga Shqipëria gjatë luftës ose pas çlirimit të vendit deri më 8 maj 1990 për shkak të bindjeve ose veprimtarisë së tyre politike.

Neni 3

Në nenin 3 bëhen këto shtesa:
1. Në pikën "a" shtohet një paragraf pas paragrafit të dytë me këtë përmbajtje:
Për efekt të pensionit, koha e vuajtjes së dënimit me heqje lirie të njihet sa dyfishi i saj.
2. Para pikës "d" shtohet një pikë me këtë përmbajtje:
Ish-të burgosurve politikë, për kohën e qëndrimit në burg, ose në kampet e punës, t'u jepet dëmshpërblimi sipas rregullave që do të vendosen në dispozita të veçanta në përputhje me kriteret ndërkombëtare, si dhe diferenca e pensionit që nga koha e lindjes të së drejtës për përfitmin e tij.
Të drejtën e pensionit e përfitojnë fëmijët e ish-të burgosurve politikë që vazhdojnë studimet pavarësisht nga mosha.
3. Para pikës "dh" shtohet një pikë me këtë përmbajtje:
Dëmshpërblimi për kohën e qëndrimit në burg ose në kampet e punës si dhe diferenca e pensionit u jepet dhe familjeve të ish-të burgosurve politikë që nuk jetojnë më.
U njihet e drejta e kthimit të pasurive të konfiskuara ose e kompensimit të këtyre pasurive deri në masën që përfitojnë të gjithë të shpronësuarit e tjerë me ligje e vendime të veçanta.

Neni 4

Në nenin 7 pas fjalëve "që janë ekzekutuar pa gjyq" shtohen edhe këto fjalë:
"të vrarët në përpjekje me forcat e diktaturës në kufi".

Neni 5

Shtohet neni 7(a) me këtë përmbajtje:
Vrasja në përpjekje me forcat e diktaturës dhe në kufi dhe motivet e saj provohen me vendim të gjykatës duke u marrë dhe mendimi i Shoqatës së "Ish-të Dënuarve dhe të Përndjekurve Politikë".

Neni 6

Të gjithë dispozitat ligjore që vijnë në kundërshtim me ligjin nr.7514, datë 30.9.1991 "Për pafajësinë, amnistinë dhe rehabilitimin e ish-të dënuarve dhe të përndjekurve politikë" dhe me këtë ligj, shfuqizohen.

Neni 7

Ky ligj hyn në fuqi menjëherë.

Shpallur me dekretin nr.426, datë 16.1.1993 të Presidentit të Republikës së Shqipërisë, Sali Berisha


